
Δευτέρα, 21 Σεπτεμβρίου 2026

ΔΕΛΤΙΟ ΤΥΠΟΥ

Σύλληψη αλλοδαπού στην Ύδρα - Συνέχεια ενημέρωσης σχετικά με τον εντοπισμό και τη διάσωση 52 αλλοδαπών νοτιοανατολικά των Καλών Λιμένων – Ημιβύθιση Α/Κ σκάφους στον Άγιο Κωνσταντίνο – Εντοπισμός και διάσωση 34 αλλοδαπών νότια της Γαύδου – Σύλληψη ημεδαπού για πλαστογραφία στον Πειραιά – Τραυματισμός αλλοδαπής στη Ζάκυνθο

Τις μεσημβρινές ώρες χθες, στελέχη της Λιμενικής Αρχής Ύδρας προέβησαν στη σύλληψη αλλοδαπού (υπηκόου Τουρκίας), επιβαίνοντος σε ιδιωτικό σκάφος, κατόπιν έγκλησης που υπέβαλε σε βάρος του αλλοδαπή (υπήκοος Δανίας) για παράβαση του άρθρου 336 του Π.Κ. («Γενετήσιες πράξεις»). Σύμφωνα με την καταγγελία, ο αλλοδαπός προέβη σε βάρος της σε πράξεις γενετήσιας φύσης, ενώ το σκάφος ήταν ελλιμενισμένο στον όρμο Μανδρακίου Ύδρας. Στη συνέχεια, ο ανωτέρω συλληφθείς υπέβαλε έγκληση σε βάρος της αλλοδαπής για παράβαση του άρθρου 229 του Π.Κ. («Ψευδής καταμήνυση») και του άρθρου 363 του Π.Κ. («Συκοφαντική δυσφήμιση»). Κατόπιν προφορικής εντολής του αρμόδιου Εισαγγελέα Ποινικής Δίωξης, η αλλοδαπή συνελήφθη και ακολούθως αφέθηκε ελεύθερη. Προανάκριση διενεργείται από το Λιμεναρχείο Ύδρας.
*****
Συνέχεια ενημέρωσης:
Αναφορικά με τον εντοπισμό και τη διάσωση 52 αλλοδαπών στη θαλάσσια περιοχή 56 ν.μ. νοτιοανατολικά των Καλών Λιμένων, τις πρωινές ώρες χθες, συνελήφθη ένας 23χρονος αλλοδαπός (υπήκοος Νοτίου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν από την περιοχή Τομπρούκ της Λιβύης, καταβάλλοντας τα χρηματικά ποσά 16.000 δηναρίων Λιβύης και 4.000 δολαρίων Η.Π.Α., για τη μεταφορά τους στην Ελλάδα. 

*****

Τις πρωινές ώρες χθες, ενημερώθηκε η Λιμενική Αρχή του Αγίου Κωνσταντίνου για ημιβύθιση αλιευτικού (Α/Κ) σκάφους, άνευ επιβαινόντων, το οποίο βρισκόταν ελλιμενισμένο στο αλιευτικό καταφύγιο Αγίου Κωνσταντίνου. Αμέσως, στο σημείο μετέβησαν στελέχη της οικείας Λιμενικής Αρχής. Με τη συνδρομή καταδυτικού συνεργείου της περιοχής, έγινε άντληση των υδάτων που είχαν εισρεύσει στο Α/Κ, με αποτέλεσμα το σκάφος να επανέλθει στην αρχική του κατάσταση, ενώ στη συνέχεια, προσδέθηκε με ασφάλεια στη θέση ελλιμενισμού του. Από το Β’ Λιμενικό Τμήμα Αγίου Κωνσταντίνου του Λιμεναρχείου Στυλίδας, απαγορεύτηκε ο απόπλους του εν λόγω Α/Κ μέχρι την προσκόμιση βεβαιωτικού από τον οργανισμό που το παρακολουθεί, ενώ ενημερώθηκε ο ιδιοκτήτης του για την άμεση ανέλκυσή του. Από το περιστατικό δεν προκλήθηκε θαλάσσια ρύπανση.
 
*****

Τις απογευματινές ώρες χθες, ενημερώθηκαν οι Λιμενικές Αρχές της Χώρας Σφακίων, της Παλαιόχωρας, της Γαύδου, της Αγίας Γαλήνης, των Καλών Λιμένων και του Κόκκινου Πύργου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ. για την παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 32 ν.μ. νότια της Γαύδου. Άμεσα στην περιοχή μετέβη σκάφος της δύναμης FRONTEX, το οποίο εντόπισε και περισυνέλεξε τριάντα τέσσερις (34) αλλοδαπούς (33 άνδρες και 1 γυναίκα) και στη συνέχεια τους μετέφερε στο λιμάνι «ΤΗΓΑΝΙ» της Παλαιόχωρας. Ακολούθως, οδηγήθηκαν σε προσωρινό χώρο φιλοξενίας στην Αγυιά Χανίων, συνοδεία στελεχών του Κεντρικού Λιμεναρχείου Χανίων. Προανάκριση διενεργείται από το Κεντρικό Λιμεναρχείο Χανίων.

*****
	
Τις βραδινές ώρες χθες, συνελήφθη ένας 37χρονος ημεδαπός για παράβαση των άρθρων 216 και 217 του Π.Κ. «Πλαστογραφία» από στελέχη της Λιμενικής Αρχής του Τζελέπη. Συγκεκριμένα, σε έλεγχο που διενεργήθηκε στον κεντρικό επιβατικό λιμένα Πειραιά, εντοπίστηκε ένα όχημα ΤΑΞΙ με οδηγό τον 37χρονο, ο οποίος διαπιστώθηκε ότι κατείχε πλαστή άδεια οδήγησης Ε.Δ.Χ. οχήματος. Από το Κεντρικό Λιμεναρχείο Πειραιά που διενεργεί την προανάκριση, κατασχέθηκε το πλαστό έγγραφο.

*****

Τις μεσημβρινές ώρες χθες, ενημερώθηκε η Λιμενική Αρχή του Αγίου Νικολάου Βολιμών για τον τραυματισμό μίας 55χρονης αλλοδαπής (υπηκόου Κίνας), η οποία επέβαινε  σε επαγγελματικό ταχύπλοο (Τ/Χ) σκάφος, μαζί με οκτώ (8) ακόμα επιβάτες και ένα άτομο ως χειριστή. Κατόπιν διερεύνησης, προέκυψε ότι η 55χρονη τραυματίστηκε στην οσφυϊκή χώρα κατά την επιστροφή του Τ/Χ από πλου, με κατεύθυνση από τον όρμο Ναυαγίου προς την περιοχή Πόρτο Βρώμη Ζακύνθου. Μετά το συμβάν, η τραυματίας διακομίστηκε σε ιδιωτική κλινική, όπου παραμένει για νοσηλεία. Από τον Λιμενικό Σταθμό Αγίου Νικολάου Βολιμών που διενεργεί την προανάκριση, συνελήφθη ο χειριστής του σκάφους, για παράβαση του άρθ. 314 του Π.Κ. «Σωματική βλάβη από αμέλεια».

